Vrystaatse meisie kry sportbeurs in VSA | Netwerk24
Deur Alet Van Der Walt 25 Februarie 2021 14:59
'n Goudveldse meisie gaan binnekort haar drome in Amerika najaag nadat sy 'n beurs gekry het om aan die Universiteit van Oregon in Amerika te gaan studeer.
Miné de Klerk Foto: verskaf
Miné de Klerk, 'n matriekleerling aan die Goudveld Hoërskool in Welkom, sê dit was nog altyd haar groot droom om aan die Olimpiese Spele en ander internasionale atletiekbyeenkomste deel te neem.
Sy het ook nog altyd gedroom om Amerika toe te gaan en verlede jaar het dié droom 'n werklikheid begin word.
Sy sê sy weet Suid-Afrika het baie goeie sportafrigters, maar voel dat Amerika meer geleenthede bied, nie net in atletiek nie, maar ook vir haar as mens.
Miné het deur 'n agentskap, Aspire Atlantic, navraag gedoen oor sportbeurse en met Amerikaanse sportafrigters gepraat.
"Ek het met coach Erik Whitsitt van die Universiteit van Oregon gesels en ons het dadelik gekliek," sê sy.
Miné sê sy wil 'n professionele atleet wees en aan wêreldkampioenskappe deelneem.
Om hard te werk en te oefen is iets wat sy lankal doen; sy oefen vyf dae per week, elke dag twee uur lank.
Miné de Klerk in aksie. Foto: verskaf
Sy het ook provinsiale kleure in netbal verwerf, maar atletiek bly haar groot liefde.
Sy stoot gewig en neem ook aan diskusgooi deel.
Miné, wat haarself as 'n gemiddelde akademiese leerling beskou, sê sy wil fisiologie studeer en 'n meestersgraad in atletiekafrigting verwerf.
Sy gaan vanjaar eers haar matriekjaar voltooi en haar in Januarie volgende jaar by die Universiteit van Oregon inskryf.
Sy is baie opgewonde, maar ook 'n bietjie bang vir die groot Amerikaanse avontuur.
"Ek gaan duisende kilometer van my vriende en familie wees, maar ek is ook opgewonde oor die nuwe hoofstuk in my lewe," sê sy.
Miné sê sy gaan haar ma, Yolandie, se bobotie, en pa, Ben, se braaivleis die meeste mis. Sy beplan om elke ses maande huis toe te kom en dan natuurlik ook wanneer daar atletiekbyeenkomste in Suid-Afrika is.